Pritožba, ki jo je 22. aprila 2022 vložil Michaël Julien zoper sklep Splošnega sodišča (deseti senat) z dne 24. februarja 2022 v zadevi T-442/21, Rhiannon Thomas in Michaël Julien/Svet Evropske unije

(Zadeva C-285/22 P)

(2022/C 257/36)

Jezik postopka: francoščina

Stranki

Pritožnik: Michaël Julien (zastopnika: J. Fouchet in J.-N. Caubet-Hilloutou, avocats)

Druga stranka v postopku: Svet Evropske unije

Predlog

Pritožnik Sodišču predlaga, naj:

— razveljavi sklep Splošnega sodišča T-442/21 z dne 24. februarja 2022;

— razglasi ničnost Sklepa Sveta 2021/689 (1) z dne 29. aprila 2021 v delu, v katerem je z njim odobren člen Comprov16 trgovinskega sporazuma, ki sta ga 30. decembra 2020 podpisala Evropska unija in Združeno kraljestvo, ker ta sporazum ne ohranja svobode gibanja Britancev, ki imajo tesne družinske in premoženjske vezi na ozemlju Evropske unije;

— Evropski uniji naloži plačilo vseh stroškov postopka, vključno s stroški odvetnika v višini 5 000 EUR.

Pritožbeni razlogi in bistvene trditve

Pritožnik v utemeljitev svoje pritožbe navaja, da je organizacija odhoda Združenega kraljestva iz Evropske unije glede pravic oseb zasnovana ozko in da dejstvo, da trgovinski sporazum ne ureja pravic posameznikov, vpliva na njegov položaj britanskega državljana francoskega porekla, ki ima francosko družino in je lastnik nepremičnine v Franciji, v kateri redno prebiva v obdobjih, daljših od 90 dni.

Zato ima pritožnik interes, ki mu daje procesno upravičenje za izpodbijanje sklepa o sklenitvi sporazuma o trgovini in sodelovanju, Splošno sodišče pa je kršilo člen 263 PDEU s tem, da mu tega upravičenja ni priznalo, zaradi česar bi moralo Sodišče razveljaviti njegov sklep in sprejeti vsebinsko odločitev v zadevi.

Splošno sodišče je zlasti napačno uporabilo pravo pri presoji meril za dopustnost tožbe, ki so določena v členu 263, četrti odstavek, PDEU. Po eni strani so namreč izpodbijani akti kot akti splošne veljave, za katere ne velja zakonodajni postopek, predpisi; po drugi strani pa, ker trgovinski sporazum ne določa ničesar za britanske državljane, ki so ohranili tesne osebne, družinske ali premoženjske vezi z Evropsko unijo, glede njih ne vsebuje izvedbenih ukrepov.

Poleg tega je izpolnjeno tudi merilo neposrednega nanašanja na posamični položaj pritožnika, ker so mu s trgovinskim sporazumom odrečeni pravica do zasebnega in družinskega življenja, pravna varnost, mirno in svobodno uživanje lastninske pravice, ki so odvisni od njegove svobode gibanja, saj trgovinski sporazum ne predvideva ničesar za omejen krog ljudi, ki so v enakem položaju.

Zato se na pritožnika dovolj posamično nanašajo opustitve v trgovinskem sporazumu določb, ki bi urejale svobodo gibanja Britancev, ki so na ozemlju Evropske unije ohranili tesne osebne, družinske in premoženjske vezi.

(1) Sklep Sveta (EU) 2021/689 z dne 29. aprila 2021 o sklenitvi, v imenu Unije, Sporazuma o trgovini in sodelovanju med Evropsko unijo in Evropsko skupnostjo za atomsko energijo na eni strani ter Združenim kraljestvom Velika Britanija in Severna Irska na drugi strani in Sporazuma med Evropsko unijo ter Združenim kraljestvom Velika Britanija in Severna Irska o varnostnih postopkih za izmenjavo in varovanje tajnih podatkov (UL 2021, L 149, str. 2)